# איוב ט- מענה איוב לבלדד

איוב עונה לבלדד על נאומו, בפרקים ט-י. זהו נאום ארוך המתחלק לשני חלקים מרכזיים. בפרק ט איוב טוען כי אכן לאלוקים החכמה והגבורה אבל הוא אינו שופט עולמו בצדק. בפרק י פונה איוב אל האלוקים ולא אל בלדד, ומבקש ממנו לבוא עימו לדין ללא פחד על מנת לדעת מדוע אלוקים מייסרו.

בחומר הלימודים השנה נכלל רק חלקו הראשון של מענה איוב לבלדד. פרק ח פסוקים א-כד.

ניתן לחלק את פרק ח לשלושה חלקים אשר נכללים יחד כאמור תחת הטענה המרכזית כי האלוקים נושל בחכמה וגבורה אבל לא בצדק.

**חלק א (א-י):** איוב טוען כי זעם האלוקים פוגע בכל, בצדיקים וברשעים גם יחד.

**חלק ב (יא-כא):** איוב טוען כי האלוקים לא יתן לאיוב לזכות בדין מולו.

**חלק ג (כב-כד):** הטענה המרכזית: אלוקים אינו מנהיג עולמו בצדק.

חלק א (א-י)

איוב פותח את מענהו לבלדד באמירה שאכן הוא יודע את האמת שטען בלדד שאדם לא יכול לצאת צדיק בדין מול האלוקים, אך הוא רואה בכך חלק מטענה שלו כלפי האלוקים, שהאלוקים לא יענה לאדם וגם אם הוא יענה לאדם (אחת מני אלף) הרי שהאדם לא יצליח בטענותיו כי האלוקים בחכמתו יבלבל את האדם ויסתום את טענותיו.

א וַיַּעַן אִיּוֹב וַיֹּאמַר.

ב אָמְנָם יָדַעְתִּי כִי-כֵן וּמַה-יִּצְדַּק אֱנוֹשׁ עִם-אֵל.

ג אִם-יַחְפֹּץ לָרִיב עִמּוֹ לֹא-יַעֲנֶנּוּ אַחַת מִנִּי-אָלֶף.

בפסוקים הבאים יתאר איוב את חכמתו של האלוקים, אשר בעיתה - אין האדם יכול לעמוד מולו בטענותיו.

בפסוקים הבאים איוב מתאר את חכמת האלוקים המתבטאת בבריאה כולה: הרים וארץ, שמש וכוכבים, שמים וים.

ד חֲכַם לֵבָב וְאַמִּיץ כֹּחַ מִי-הִקְשָׁה אֵלָיו וַיִּשְׁלָם.

ה הַמַּעְתִּיק הָרִים וְלֹא יָדָעוּ אֲשֶׁר הֲפָכָם בְּאַפּוֹ.

ו הַמַּרְגִּיז אֶרֶץ מִמְּקוֹמָהּ וְעַמּוּדֶיהָ יתפלצו.

ז הָאֹמֵר לַחֶרֶס וְלֹא יִזְרָח וּבְעַד כּוֹכָבִים יַחְתֹּם.

ח נֹטֶה שָׁמַיִם לְבַדּוֹ וְדוֹרֵךְ עַל-בָּמֳתֵי יָם.

ט עֹשֶׂה-עָשׁ כְּסִיל וְכִימָה וְחַדְרֵי תֵמָן.

איוב מסיים את תיאור חכמת האלוקים בציטוט משפט אשר נאמר בפי אליפז בפרק ה פסוק ט ובו הכרה בגדולותיו ונפלאותיו של האלוקים בעולמו. אך אליפז ראה בגדולת ה' הוכחה לטובותיו עם האדם ועם העולם ואילו איוב רואה בגדולתו של האלוקים את כוחו אשר הוא מביא להרס על העולם שברא.

י עֹשֶׂה גְדֹלוֹת עַד-אֵין חֵקֶר וְנִפְלָאוֹת עַד-אֵין מִסְפָּר.

חלק ב (יא-כא)

לאחר תיאור חכמתו וגדולתו של ה' המתבטאת בבריאת העולם, איוב משמיע את טענתו על כך שהאלוקים משתמש בכוחו לרעה.

בפסוק יא איוב מתאר כיצד אינו יכול לחוש ולהבין את השגחת ה' בעולם

יא הֵן יַעֲבֹר עָלַי וְלֹא אֶרְאֶה וְיַחֲלֹף וְלֹא-אָבִין לוֹ.

בפסוקים הבאים מובעת טענת איוב על כך שאי אפשר לעמוד מול האלוקים ולעצור בעדו כאשר הוא מפעיל את כוחו לרעה בעולם (יב) וגם האלוקים עצמו לא עוצר את כעסו (יג) וגם לא עוזריו או שריו (פסוק יג, ראו רש"י)

יב הֵן יַחְתֹּף מִי יְשִׁיבֶנּוּ מִי-יֹאמַר אֵלָיו מַה-תַּעֲשֶׂה.

יג אֱ-לוֹהַּ לֹא-יָשִׁיב אַפּוֹ תַּחְתָּו שָׁחֲחוּ עֹזְרֵי רָהַב.

איוב מביע את טענתו כי אינו יכול לפרוס דבריו מול האלוקים, גם אם יצדק הוא לא יענה, וגם יענה, איוב חושש כי האלוקים ימשיך להכותו כפי שהרבה לייסרו עד כה. בפסוקים הבאים ישנה אשמה קשה כי האלוקים 'הרבה פצעי חינם'

יד אַף כִּי-אָנֹכִי אֶעֱנֶנּוּ אֶבְחֲרָה דְבָרַי עִמּוֹ

טו אֲשֶׁר אִם-צָדַקְתִּי לֹא אֶעֱנֶה לִמְשֹׁפְטִי אֶתְחַנָּן

טז אִם-קָרָאתִי וַיַּעֲנֵנִי לֹא-אַאֲמִין כִּי-יַאֲזִין קוֹלִי.

יז אֲשֶׁר-בִּשְׂעָרָה יְשׁוּפֵנִי וְהִרְבָּה פְצָעַי חִנָּם.

יח לֹא-יִתְּנֵנִי הָשֵׁב רוּחִי כִּי יַשְׂבִּעַנִי מַמְּרֹרִים.

בסיום חלק זה, איוב חוזר לטענתו איתה פתח את הפרק, שאין הוא יכול לזכות בדין מול האלוקים מפני שברור כי האלוקים חזק ממנו (כוח אמיץ) וגם לעמוד מולו במשפט אין אפשר כי אין מי שיסדר את הדין וישפוט במשפט כזה. בפסוק כא מסכם איוב ואומר שככלות הכל הוא יודע כי הוא תם (צדיק) גם אם אין לו דרך לעמוד במשפט ולהוכיח זואת. אך אין לו מה לעשות ומתוך כך הוא מואס בחייו.

יט אִם-לְכֹחַ אַמִּיץ הִנֵּה וְאִם-לְמִשְׁפָּט מִי יוֹעִידֵנִי.

כ אִם-אֶצְדָּק פִּי יַרְשִׁיעֵנִי תָּם-אָנִי וַיַּעְקְשֵׁנִי.

כא תָּם-אָנִי לֹא-אֵדַע נַפְשִׁי אֶמְאַס חַיָּי.

חלק ג (כב-כד)

בשלושת הפסוקים האחרונים בדבריו אל בלדד, איוב טוען כנגד בלדד את השקפתו על השגחת ה' בעולם. בניגוד לבלדד אשר טען כי ה' גומל טוב לצדיק ורע לרשע, טוען איוב כי 'תם ורשע הוא מכלה'.

כב אַחַת הִיא עַל-כֵּן אָמַרְתִּי תָּם וְרָשָׁע הוּא מְכַלֶּה.

כג אִם-שׁוֹט יָמִית פִּתְאֹם לְמַסַּת נְקִיִּם יִלְעָג.

כד אֶרֶץ נִתְּנָה בְיַד-רָשָׁע פְּנֵי-שֹׁפְטֶיהָ יְכַסֶּה

אִם-לֹא אֵפוֹא מִי-הוּא.

**הערה למורה**: עד כאן יש ללמוד על פי תכנית הלימודים. אך יש להשתדל להציג בפני התלמידים את התמונה הכוללת של מענה איוב לבלדד, בו מפסיק איוב לדבר עם בלדד אלא פונה ישירות אל האלוקים.

פרשנות נבחרת

ט עֹשֶׂה עָשׁ כְּסִיל וְכִימָה וְחַדְרֵי תֵמָן

ראב"ע (פסוק ט):

עש - הם שבעה כוכבים:

כסיל וכימה - שני כוכבים גדולים ...

וחדרי תימן - הם הכוכבים שהם בפאת נגב...:

כ אִם אֶצְדָּק פִּי יַרְשִׁיעֵנִי תָּם אָנִי וַיַּעְקְשֵׁנִי

מלבי"ם:

אִם אֶצְדָּק, אם אברר לפני השופט שאני צדיק בדיני, ושהכני [הקב"ה] בחנם - הלא בזה עצמו פִּי יַרְשִׁיעֵנִי, שזה עצמו שאומר בפי שאני צדיק נגד האל - בזה אני רשע. ומפרש פי שיאמר תם אני הוא יעקשני, כי זה עצמו יהיה הוכחה שאני עקש ורשע, מאחַר שאני מיחס רֶשע ועוֶל לה' הצדיק: